khistorydata/jeongjo-sjw-relations huggingface dataset:
정조 5년
辛丑閏五月初一日辰時。上御誠正閣。左承旨輪對官。同爲入侍時。行左承旨李亨逵。假注書趙興鎭。記事官趙錫晦文采五。禮曹正郞趙時謙。兵曹正郞李蘷。刑曹正郞成雲柱。工曹正郞趙德淵。漢城府庶尹金恒柱。以次進伏訖。上曰。次次進前。時謙進伏。上曰。職姓名。時謙曰。禮曹正郞臣趙時謙。上曰。職掌。時謙曰。典享祀矣。上曰。所懷。時謙曰。無可達之事矣。命退。蘷進伏。上曰。職姓名。蘷曰。兵曹正郞臣李蘷。上曰。職掌。蘷曰。二軍色矣。上曰。遺在幾何。蘷曰。封不動木五百同內。江華移置二百同及南漢移置木五十同除。實木二百五十同。錢十七萬兩。銀十一萬四千三百兩。別錄木六同三十五疋。布八同。苧六同。錢三百兩。行用木六十四同零。布一百四同零。苧一同二十七疋。錢九千八百二十六兩矣。上曰。所懷。蘷曰。別無可達之事。而向以馬籍田事。有所仰達。而秋後該色郞。一番看審釐正。似好矣。上曰。着意修擧。俾有實效。宜矣。雲柱進伏。上曰。職姓名。雲柱曰。刑曹正郞臣成雲柱也。上曰。職掌。雲柱曰。隷一房矣。上曰。近來無詞訟之積滯乎。雲柱曰。別無滯獄矣。上曰。陳所懷。可也。雲柱曰。無所達之事矣。德淵進伏。上曰。職姓名。德淵曰。工曹正郞臣趙德淵矣。上曰。職掌。德淵曰。工冶司矣。上曰。所掌之物。何物乎。德淵曰。金銀珠玉矣。上曰。遺在幾何。德淵曰。有用處。則受用於戶曹矣。上曰。所懷。德淵曰。別無可達之事矣。恒柱進伏。上曰。職姓名。恒柱曰。漢城府庶尹臣金恒柱矣。上曰。職掌。恒柱曰。吏房矣。上曰。所懷。恒柱曰。無所陳之事矣。命退。次次退出。命書傳敎曰。明日由月覲門。展拜景慕宮。該房知悉。亨逵曰。朔書及篆文。例於一行。書以二字。而奉常寺主簿文躍淵。朔書一行。三字書進。有違格例。不可無飭。推考。原書本勿施。何如。上曰。未瑩之致。勿推。原書本勿施。可也。出擧條上曰。明日門路。自仁和門由永肅門。以此分付。命退。承史退出。
정조 5년
辛丑閏五月初一日巳時。上御誠正閣。直閣入侍時。直閣徐鼎修。左副承旨徐有防。假注書趙興鎭。記事官趙錫晦文采五。以次進伏訖。上曰。內閣鑄字活印。何當始役耶。鼎修曰。三明日。似可始之矣。上曰。內閣所謄冊子。幾許謄出耶。鼎修曰。計字分排。使諸寫字官分授謄出。故所謄者。不過一二卷矣。上曰。何時似可訖工耶。鼎修曰。日熱如此。不得督促。故未知何時。必爲了當矣。上曰。昨日出六諸翰林。皆入來耶。有防曰。徐龍輔鄭東浚。則先爲來待矣。上曰。入侍。賤臣承命出。與徐龍輔鄭東浚。偕入進伏。上曰。爾等多年近侍之餘。一朝出去。予甚悵觖。雖不在近密。非久出入三司。一心協輔。是予之望也。上曰。金載瓚李集斗。如已入來。入侍。賤臣承命出。與金載瓚李集斗。偕入進伏。鼎修龍輔東浚先退。上曰。爾等之出後。予心之悵然。如失左右。今日之召。出於欲復見之意也。仍命退。載瓚集斗先退。上曰。朔書榜。何不入之乎。有防曰。盡爲科次。今方入之矣。上命錫晦持入。錫晦承命出。上曰。抄啓文臣。親臨製述。以初三日爲之。出榻敎仍命退。承史以次退出。
정조 5년
辛丑閏五月初一日酉時。上御誠正閣。坐直承旨入侍時。左副承旨徐有防。假注書趙興鎭。記事官趙錫晦文采五。以次進伏訖。上命錫晦曰。擧動時。永肅門除標信擧行事。分付兵曹。錫晦承命出。還入進伏。又命錫晦曰。爾往實錄廳。摘奸以來。而今日印役。幾何爲之。及堂郞進不進。一一知來。仍命書榻敎曰。騎馬一匹立之。史官一員待命。錫晦承命出去。上曰。栗谷全書經筵日記持入。賤臣承命出還奏曰。栗谷全書經筵日記卷。丙申年五月內入。尙未還下云矣。命退。承史以次退出。
정조 5년
辛丑閏五月初一日初更四點。上御誠正閣。坐直承旨入侍時。左副承旨徐有防。假注書趙興鎭。記事官趙錫晦文采五。以次進伏訖。上曰。鄭判府事肅命。何日爲之與否。知入。錫晦承命出還奏曰。問於中樞府書吏。則未知何日爲之云矣。仍命書傳敎曰。聞卿制闋已踰月。而尙稽造朝。曷任延佇。遣入侍史官布予戀卿之意。兼訊肅命早晩耳。有防書訖。上命錫晦曰。此傳諭。爾其往傳之。錫晦承命出去。上又命書傳敎曰。昨於賓筵。有縷縷申及者。若無劃一定制。則弊復如前。言歸蔑效。每年夏冬大政日。必以西北人收用事。前後勅諭。不啻諄複。而謾作循故之常典。未見振淹之實政。朝家奬勵之方。旣乖其度。念彼遐陬武士。安得免枯項黃䤋之患乎。惟其棄本業趣別逕。特使之然。豈武士之罪也。說者以爲。大政守部窠。竝屬禁御騎士。以故方外武士。無階敍除。不可不改此規。予曰。此有大不然者。法不但不可數改。且凡承傳。元無拘掣之事。儘爾則事目不待更變。需用綽有餘所。矧今政期。祗隔帀月。另飭西銓。西北人莫或委置。必差初仕。而雖値窠窄。毋得不擬。若乏見岐。待散政懸注。準額調用。如是定式。而遠方武士。或不知顚末。有後時上京。未赴取才之弊。是豈予懃懇之本意。仍令兵曹枚擧傳敎。文移道帥臣。使各知委。因此而又有諮詢者。曩也咸聚京各營勸武武士。躬臨郊館。設科試取。予意切欲求合抱之材。備作干之需。而百餘靺𩋾之中。一無髣髴之人。大抵求人用人。其道如彼之不廣。蓬茨之下。藉令有偉傑俊乂。孰聞而孰擧之乎。臨館時。擬提玆事。訪及諸道。而未之遑焉。迄于今耿耿。不寘于中。以此意。自廟堂分付諸道監兵使處。道內武士之技業勇力。可堪試用者。營閫問于邑鎭。邑鎭採之里閭。陞之營閫。又自營閫。合而試之。更加精揀。上送該曹。以爲召閱之地。噫。得之不在多。又不在寡。千夫之長。縱未易得。十室之邑。可拔其尤。俾皆實心蒐羅。毋致因循之歎事。措辭行會。有防書訖。命退。承史以次退出。
정조 5년
行都承旨嚴璹藥院進。行左承旨李亨逵坐。行右承旨李敬養坐。左副承旨徐有防坐。右副承旨金尙集坐直。同副承旨李晉圭坐直注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
景慕宮展拜罷後。奎章闕政院玉堂藥房口傳問安。答曰。知道。
정조 5년
傳于李亨逵曰。左副承旨入侍。
정조 5년
下備忘記曰。觀此擧案。文臣吳泰賢名下。以有頉懸註。意謂以向日曺允大之歇勘。渠亦無端稱頉。初欲嚴處。問于本閣。知渠有實故。姑且置之矣。以此意。更令抄啓。諸文臣知悉。毋或飭久而弛心。若非泰賢之實故。豈可每每寬假乎。雖以本閣事言之。懸病則例卽請罪。而實故懸頉。無一言微稟。此後枚擧實狀。擧案入啓時。具由草記事。定式。
정조 5년
李晉圭啓曰。本院添修廳日記。今已畢修。兼春秋張顯慶洪光一姜彙鈺。減下。何如。傳曰。允。許多文書謄出之勞。可謂不些。洪光一姜彙鈺。各兒馬帖一隻賜給。張顯慶同時被罪史官。旋卽敍用。至出六品。則豈不斑駁。後日政復職調用。
정조 5년
下備忘記曰。次次交龜。然後可無曠官之弊。全羅水使姜五成。明日辭朝。兵使李東燁。自可除朝辭。仍令該曹申飭。卽爲赴任。喬桐府使李鼎炳。斯速上來守防事。分付。
정조 5년
徐有防。以實錄廳郞廳。以摠裁官意啓曰。校正堂上蔡濟恭趙俊。今已畢校正。謄錄郞廳柳文養許晪李祉永李顯道柳河源申史澳。竝減下。堂上則各其分年條畢印前。依舊例仕進。使之看檢。粉板郞廳尹行晉。身病猝重。勢難察任。亦爲減下。何如。傳曰。允。
정조 5년
又以奉常寺官員。以都提調提調意啓曰。東籍親耕田所種大麥。今閏五月旬間。當爲成熟之意。敢啓。傳曰。知道。
정조 5년
刑曹啓目。粘罪人尹又申。逃還物故。而原籍官不爲檢驗報營。所當一體論罪。又申旣已物故。楊州地是白乎則。與物故本邑有間。原籍官論罪一款。今姑置之。何如。判付啓。依允。
정조 5년
辛丑閏五月初二日辰時。上詣景慕宮。展拜入侍時。行都承旨嚴璹。行左承旨李亨逵。行右承旨李敬養。左副承旨徐有防。右副承旨金尙集。同副承旨李晉圭。假注書趙興鎭趙衍德。記事官趙錫晦文采五。以次隨駕。上具翼善冠袞龍袍。乘輿出仁和門。亨逵曰。侍衛禁軍。當以依前例落後於永肅門外乎。上曰。依此爲之。上詣永肅門下敎曰。挾輦軍亦爲落後。承旨中。或有年老難步者。姑留門外。以待回駕事。分付。亨逵承命出傳。駕由春塘臺。出月覲門。入日瞻門。詣降輿所。通禮跪請降輿。上降輿入齋室。下敎曰。諸臣勿爲問安。少頃。上具遠游冠絳紗袍。詣展拜所就板位。通禮跪請再拜禮。上行拜禮畢。仍詣宮內奉審訖。還詣齋室。諸臣口傳問安。少頃。上具翼善冠袞龍袍。出齋室。通禮跪請乘輿。上乘輿下敎曰。鼓吹具禮以陳。亨逵承命。分付典樂。大駕出日瞻門。入月覲門。由春塘臺。出永肅門入仁和門。仍入大內。諸臣口傳問安訖。以次退出。
정조 5년
辛丑閏五月初二日辰時。上御誠正閣。左副承旨入侍時。左副承旨徐有防。假注書趙興鎭。記事官趙錫晦文采五。以次進伏訖。上曰。昨日所下傳敎。備局及兵曹。紙尾如已爲之。持入。錫晦承命出回奏曰。姑未爲之云矣。有防曰。明日試所承旨望。今番亦依例書入乎。上曰。唯。仍命錫晦曰。試所承旨望持入。前一直提學及右承旨入侍事。分付。命書榻敎曰。右承旨入侍。錫晦承命出。行右承旨李敬養。前一直提學鄭民始進伏。有防先退。上曰。昨下傳敎見之乎。民始曰。今朝見之矣。上曰。武士之選。京畿勿論。宜矣。又敎曰。武士中。身手膂力才局之兼備者。雖難求得。其中膂力之超群者。似可易得。且西北兩道。風氣强悍。俗且尙武。若求其有勇力者。則似不難矣。惕念搜求之意。知委。宜矣。民始曰。聖敎至當矣。才力智謀之兼備者。尙矣不可論。而若令廣探遍求。則有力之士。似易得矣。上曰。然矣。民始曰。近來內閣事。自待敎出六後。只有二直提學。一人主管各務。故事多苟簡。誠悶矣。上曰。卿言是矣。二直提學。則非不勤勞。而尙無某某修擧之事。此亦可悶也。命退。諸臣以次退出。
정조 5년
行都承旨嚴璹坐。左承旨徐有防坐直。右承旨趙時偉坐。左副承旨金宇鎭坐直。右副承旨李晉圭坐。同副承旨鄭志儉坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于嚴璹曰。大臣留待。
정조 5년
下備忘記曰。別軍職姜五成。全羅左水使下直。長弓一張。帿弓一張。長箭十五個。片箭十五個。筒兒一個。筒箇一部。鳥銃一柄賜給。
정조 5년
承旨前望單子入之。鄭志儉趙時偉金宇鎭落點。
정조 5년
傳于金宇鎭曰。承旨房仍。
정조 5년
大司成前望單子入之。閔鍾顯落點。
정조 5년
傳于金宇鎭曰。望筒遲滯。未卽提奏。當該中官。從重推考。
정조 5년
有政。吏批。判書洪樂性進。參判金夏材牌不進。參議沈念祖。試官進。左承旨徐有防進。吏批啓曰。玉堂闕員。今當差出。而擬望之人乏少。外任竝擬。何如。傳曰。允。以成德朝爲司諫。金基正爲掌令。李延仍爲持平。鄭彦郁爲獻納。李運彬爲正言。尹行元爲副校理。沈樂洙爲副修撰。黃昇源爲軍資正。兪駿柱爲軍資判官。李性源爲司圃提調。李顯默爲兵曹佐郞。權瓛爲江華經歷。司僕主簿曺允亨。尙衣主簿魚用元相換。廣興主簿徐理修。司宰主簿李攀龍相換。軍資主簿朴齊家。濟用主簿洪仁基相換。
정조 5년
兵批。判書李衍祥進。參判尹坊入直。參議李養鼎未肅拜。參知申大升未肅拜。右承旨趙時偉進。以朴奎壽爲同知。李東善爲宣傳官。金始泳爲礪峴僉使。李命仁爲南陽監牧官。副司直李秉模金尙集。副司果李行訥。
정조 5년
吏批。再政。以鄭益祚爲扶安縣監。李養鼎爲兵曹參知。
정조 5년
金宇鎭。以御營廳言啓曰。去夜四更量。幼學朴舜佐。巡邏被捉。依例移送該曹之意。敢啓。傳曰。知道。新道之初。每事何不審愼。過期來呈。旣允政院請罪之啓。此後無論某事某事。另加惕念擧行。
정조 5년
徐有防啓曰。各營門巡邏執捉草記。例於廳坐入啓。而御營廳草記。日晏後始爲來呈。事極稽緩。該大將推考。何如。傳曰。允。
정조 5년
金宇鎭。以刑曹言啓曰。因御營廳草記。去夜四更量。幼學朴舜佐。巡邏被捉。移送該曹事。命下矣。犯夜人朴舜佐。依律文笞五十。照律收贖放送之意。敢啓。傳曰。知道。
정조 5년
又以義禁府言啓曰。兼春秋趙錫晦。拿囚之意。敢啓。傳曰。付過放送。
정조 5년
又以義禁府言啓曰。兼春秋朴行淳金廷龍朴長卨金東淵鄭兼濟等。拿囚之意。敢啓。傳曰。該兼春秋外。付過放送。
정조 5년
又以義禁府言啓曰。平安監司金華鎭狀啓據刑曹粘目內。博川前郡守李憲默。令該府拿問處之事。允下矣。李憲默時在慶尙道慶州地云。依例發遣府書吏拿來。何如。傳曰。待待命拿囚。
정조 5년
行都承旨嚴璹藥院直。左承旨徐有防坐。右承旨趙時偉坐直。左副承旨金宇鎭坐。右副承旨李晉圭坐。同副承旨鄭志儉坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于徐有防曰。試所承旨來待。
정조 5년
徐有防啓曰。明日次對。憲府無進參之員。除在外疏批未下外。未肅拜呈告人員。竝待開門牌招。以爲入侍之地。何如。傳曰。允。
정조 5년
鄭志儉啓曰。實錄廳輸去戊午庚申辛未日記合五十二卷。先爲運來之意。敢啓。傳曰。知道。
정조 5년
鄭志儉。以吏曺言啓曰。今此先農壇。遣大臣攝行祭終獻官。前承旨李亨逵塡差。而時無職名。令該曹口傳付軍職。何如。傳曰。知道。
정조 5년
徐有防。以禮曹言啓曰。奉常寺草記。傳曰。豈可每石攝刈。今番謹當躬臨事。命下矣。親臨觀刈吉日。卽令日官推擇。則今閏五月初八日爲吉云。以此日擧行。何如。傳曰。允。初欲下敎而未果。奉考先朝傳敎。有欲爲親享未能之敎。屢行盛禮。又在寶算珍高之時。而尙有是敎。小子初行。曷敢不爲。況屬供粢盛祈豐年之擧。尤是莫重。而見今天氣早熱。無間於庚炎。導從百官軍兵之暴陽露處。亦所尙念。先農祭依前例。前一日遣大臣攝行。祭文謹當躬撰矣。
정조 5년
金宇鎭。以兵曹言啓曰。今閏五月初八日親臨觀刈時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。初欲依丁卯五月觀刈時例。磨鍊事。下批矣。更思日熱如此。不可無軫念之道。訓局馬步軍。當全數隨駕。除挾輦軍二百名。又除老弱癃病人。則餘數未知爲幾許。令本都監詳問各部司哨。以其實數明日草記。此乃恤勞之意。無或泛問。必令詳審査問以聞。禁軍則亦除老病。三百人隨駕。御營廳爲後厢。標下京軍。乃騎步軍。亦依禁軍例。除應頉隨駕。以其實數報本曹。以爲修節目入啓之地。係是咫尺之地。留營安徐。留陣則禁營爲之。只率建陽門軍八十名及三營外營入直馬步軍結陣。標下視此裁量出用事。亦令該營知悉。
정조 5년
又以兵曹言啓曰。今閏五月初八日。親臨觀刈時。各殿問安馬及承史所騎馬。與內吹各差備應把之數。無以推移。京畿驛馬限四十匹。依例入把之意。分付本道。何如。傳曰。問安馬承史馬。無異城內擧動。竝除之。更爲磨鍊以入。
정조 5년
辛丑閏五月初四日辰時。上御誠正閣。試所承旨入侍時。左承旨徐有防。假注書趙興鎭。編修官張顯慶。記事官文采五。以次進伏訖。上曰。差備官及引儀書寫置之。試官依昨日例。收劵後入侍。應製人各持試紙筆墨以入。賤臣承命出。與應製人徐鼎修徐龍輔鄭東浚金載瓚李祖承偕入。上命領籤司卷。設座於誠正閣廡下。使之各坐東向製進。仍設別席於庭之南。命顯慶爲收劵官。有防及賤臣與采五。就坐於東階上。上曰。今日應製。旣已除禮。不必懸題。仍親命表題。擬宋歐陽脩謝拜知貢擧。又敎曰。限則以巳正爲之。以奉常寺草記。命書傳敎曰。豈可每年攝刈。今番謹當躬臨矣。上曰。此傳敎頒布。禮曹觀刈謄錄持入。賤臣承命出。持壬午年謄錄入之曰。丁卯謄錄。在於實錄廳云矣。上曰。丁卯政院日記持入。賤臣承命出回奏曰。亦在於實錄廳云矣。上曰。持來事。分付。東浚先呈。龍輔載瓚鼎修等。以次製進。上曰。日熱如此。試劵出給內閣。使之科次入之。命退。諸臣以次退出。
정조 5년
辛丑閏五月初四日酉時。上御誠正閣。同副承旨入侍時。同副承旨鄭志儉。假注書趙衍德。編修官張顯慶。記事官文采五。以次進伏訖。上曰。庚炎轉甚。今此講製。似難課試矣。志儉曰。似甚然矣。命讀兵曹草記。志儉讀奏訖。仍命書判付。又命書傳敎曰。旣是當日還宮。不出十里之內。斥堠伏兵置之。屛門把守軍兵。留陣營不赴陣鄕軍中出用。以此磨鍊節目事。分付兵曹。上曰。西門外白晝虎患。聞甚驚怪矣。志儉曰。果然矣。命書傳敎曰。觀此漢城府別單。西門外有捉虎之擧云。大抵十數年間。城闉內外虎跡。比比有之。西部字內。有兩墓所。而陔內禁松。自致成藪。年前遣禮堂看審後。略翦枝柯。其後必復如前蓊鬱。若此不已。則都下咫尺之地。門豈不扄。人將不行。予所以每以爲慮者也。以此意令該曹知悉。依年前例擧行當否。從近看審後稟處。奚特西郊爲然。年來東城外封築之後。行將尤甚。伊時郊幸初過。已有縷縷之敎。春初謁陵之路。亦令紅箭門前。左右各一行植木外。皆勿禁養。以除行路之弊云云。該曹將此敎申飭乎。如不明白指揮。更令依此知悉擧行。上曰。年前寧陵擧動回鑾時。歷見仁明園。則非但押近都城。葬非其兆。伊時任事之人。果不善爲矣。志儉曰。臣亦以其時都廳。躬審董役。而擇其吉地之故。如是矣。上曰。治國之道。當以何先乎。志儉曰。惟在民心之安謐矣。上曰。使民奠安。固是王政所先。而至於邊塞之鞏圉。亦是安國本之一端。不可不益加勤念處矣。爾在義州時。民心邊情。果何如。志儉曰。本州旣無土稅。且無徭役。故民皆安樂。擧知向上之義矣。上曰。萊府亦以使民安樂。則似甚爲好矣。志儉曰。言其重地。則此與灣府無異矣。上曰。兪彦鉉任在尙州時。治績果能無疵乎。志儉曰。果爲善治。而歸後州民。尙今思之云矣。命退。諸臣以次退出。
정조 5년
傳于趙時偉曰。左承旨左副承旨入侍。
정조 5년
傳于徐有防曰。禮曹判書。持觀刈儀注入侍。
정조 5년
傳于鄭志儉曰。戶曹判書。明朝使之入侍。
정조 5년
兵曹口傳政事。副司直李亨逵。
정조 5년
下備忘記曰。舊儀觀刈後。耆老庶民勞酒禮時。宗親文武百官竝進參。而先朝丁卯以後。親耕及觀刈勞酒時。無百官入參之事。或有時原任大臣卿宰三司入侍之例。或有大臣玉堂入侍之例。各年前例不一。以是俄有禮房承旨筵稟矣。今番則時原任大臣閣臣九卿及三司入侍事。分付。又聞無拜禮節次之故。只載於日記。不入於儀注云。參班而不拜。於禮得無欠缺。添入儀注事。分付。因此就考堂后日記。丁卯觀刈時。原任大臣玉堂入侍時。故金奉朝賀以大臣參筵。領府事以玉堂參筵矣。今玆之擧。意在追踵盛儀。而事亦有不偶然者。觀刈及勞酒時。金奉朝賀來參之意。遣史官傳諭。朝聞不欲造班云。而旣參於先朝。何不參於今日。必也進詣隨駕班事。亦爲遣史官傳諭于領府事。
정조 5년
趙時偉啓曰。卽有政官牌招開政之命。故兵曹判書李衍祥出牌矣。本院牌使令金壽光來告內。路中逢着議政府權頭張宗得爲名漢。乘醉爭鬨。至於折傷命牌之境云。莫重命牌。有此無前之變怪。萬萬驚駭。政牌一時爲急。故以他命牌。更爲出送。而張宗得金壽光。移送秋曹。以爲嚴査照律之地。何如。傳曰。係是罕聞之事。自有當施之律。而亦安知非院隷之故欲生梗。致作兩片乎。依啓辭出付該曹。待明朝開坐取招。可也。
정조 5년
以吏曹參議沈念祖牌不進罷職傳旨。傳于鄭志儉曰。只推。
정조 5년
傳于鄭志儉曰。堂上堂下違牌坐罷人。竝敍用。
정조 5년
傳于鄭志儉曰。動駕在近。侍臣不備。在外三司許遞。今日政差出。
정조 5년
有政。吏批。判書洪樂性進。參判金夏材牌不進。參議沈念祖牌不進。左承旨徐有防進。以奇彦鼎爲司諫。金晩耇爲掌令。宋樂爲獻納。尹㬦爲正言。朴天行爲副校理。權以綱爲副修撰。金恒柱爲工曹佐郞。申師顯爲司宰僉正。金孝眞爲監察。陳盛漢爲軍器僉正。
정조 5년
兵批。判書李衍祥進。參判尹坊替職。參議李養鼎入直。參知申大升肅拜進。右副承旨金宇鎭進。以西溪君熠爲都摠管。李亨逵李敬養爲副摠管。黃昇源爲文兼。司直李敬養林蓍喆。
정조 5년
徐有防。以弘文館言啓曰。新除授副修撰沈樂洙。卽爲牌招察任。何如。傳曰。允。
정조 5년
鄭志儉。以禮曹言啓曰。臣民始與本署都提調李徽之。進詣宗廟奉審。則第十室東邊靑班子。自北第三井。仰壁土塊。剝落於班子上。仍爲穿破。土塊散落於祭床前。果如該署所報。修改之節。不容少緩。修改吉日。令日官推擇。則今閏五月十一日卯時爲吉云。自第一室至第十四室。先告事由祭。同日曉頭設行。所用雜物。令各該司磨鍊進排。亦令繕工監別定監役官。趁卽修改。而臣曹與戶工曹堂上本署提調。眼同看檢。何如。傳曰。允。
정조 5년
又以禮曹言啓曰。卽接宗廟署所報。則今日日次奉審。宗廟第十室東邊靑班子。自北第三井。仰壁土塊。剝落於班子上。仍爲穿破。土塊散落於祭床前地衣上云。殿內仰壁土塊散落。有此聲震之擧。慰安祭不卜日。來初七日設行。而依聖敎。臣民始與本署提調。眼同奉審後稟處。何如。傳曰。允。
정조 5년
又以都摠府言啓曰。今此觀刈擧動時。侍衛不可不備員。而都摠管徐有慶呈辭受由。都摠管鶴城君楡。方有實病。勢難進參。副摠管徐有大。以禁軍別將陣上進。副摠管李漢泰。以禁衛營中軍留陣進。侍衛將不得備員。受由與實病人員。合有變通之道。令政院稟旨變通。仍令該曹卽爲口傳差出。以爲備員侍衛之地。何如。傳曰。鶴城君調理行公。其餘摠管。赴陣上人員與呈辭摠管竝許遞。政官牌招開政。以在京無故人差出。
정조 5년
趙時偉。以兵曹言啓曰。本曹補把馬草記。傳曰。問安馬承史馬。無異城內擧動。竝除之。更爲磨鍊以入事。命下矣。依城內擧動時例。京畿驛馬十五匹補把之意。分付本道。何如。傳曰。允。
정조 5년
又以義禁府言啓曰。唐津前縣監閔百準。拿囚之意。敢啓。傳曰。知道。
정조 5년
禁府啓目。慈母山城前別將金復源。原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。又啓目。兼春秋鄭兼濟原情云云。傳旨問目內辭緣。泛稱遲晩。刑推得情。何如。判付啓。除刑推議處爲良如敎。
정조 5년
領府事金尙喆箚曰。伏以。臨壇觀刈。實是繼述之盛擧。凡百有位。孰無先覩之願。而如臣癃病。獨阻屬車之淸塵。伏枕訟愆。益不勝下情之悵缺。臣固衰憒無餘。床席爲命。身雖未退。跡則已謝。西樞散秩。不敢爲辭遜之計。諸司提擧。自多有句管之節。方擬得間乞免。而至於太常之任。尤不容此時瘝闕。玆敢短箚自列。伏乞聖明。亟賜變通。以重國體。以安微分焉。取進止。答曰。省箚具悉卿懇。久阻登筵。戀卿切切。日前諸大臣造朝也。卿亦入來云。而趁不聞知。竟致緯繣。至于今重增歉歎。所辭太常之任。本無剸理之事。寺有二提擧。綽可分勞。卿其安心勿辭焉。仲夏毒熱。無間伏暑。而見今時雨。伊始霽後。或且生涼。更冀卿之來參壇上之班也。仍傳曰。此批答。遣史官傳諭于領府事。
정조 5년
大司成閔鍾顯疏曰。伏以。臣於日昨。祗承明命。以臣爲成均館大司成。臣誠隕越于下。不省所措。念臣向者。荐被收召之恩。每奉除書。惝怳感激。圖報無地。而禮闕趨謝。罪積逋慢。含恩怵分。夙宵兢惶。至若今玆所叨。尤豈有一分堪承之望。而恩除飭敎。繼降於進伏城闉之日。義重叩謝。他不暇計。章皇出肅。若固有之。循省慙恧。益無所容。夫學校之政有修廢。而治化之升降係焉。斯古昔先王。所以惓惓於造士作人之方。靡不用極。而其承佐對揚。又在有司之得人。顧不重歟。況今千一之運誕啓。文明之敎丕闡。周庠蔚以寧之效。魯泮播思樂之頌。於斯時也。師儒之長。尤宜妙選一時之才彦。以畀訓迪之責。而乃以授之於如臣空疎譾劣者。將不免上累聖簡。下招物議。此豈細故也。至於勸課一事。屢勤飭勵之敎。惟此樂育之聖意。瞻聆所及。孰不欽頌。而第念國家設官分職。苟不得人。均於瘝曠。若臣者少而失學。長益荒嬉。卽經傳句讀。茫然多不通曉。至如述作。又所全昧。以此墻面之陋。冒據皐比之座。妄欲講說經訓。鑑別體裁。不但有愧於臣心。竊恐淸朝名器。由臣漸壞。而有識之士。亦將不勝其嗤點矣。自非然者。在臣分義。惟當竭蹶趨承。少效涓埃之報。其何敢逡巡辭遜。以自附於先輩克讓之美事哉。誠以揣量己分。無望承當。不敢以夤緣暫出。爲蹲仍久冒之計。玆敢不避僭猥。冒陳肝膈之懇。伏乞聖慈。諒臣言之非出飾讓。念重任之不容苟授。亟命遞臣所帶之職。以重公器。以安私分。不勝幸甚。臣無任屛營祈懇之至。答曰。省疏具悉。爾其勿辭。從速察任。
정조 5년
辛丑閏五月初五日辰時。上御誠正閣。大臣備局堂上。引見入侍時。領議政徐命善。右議政李徽之。兼吏曹判書洪樂性。戶曹判書鄭尙淳。兵曹判書李衍祥。行副司直金熤。刑曹判書李性源。江華留守徐浩修。漢城判尹金魯鎭。禮曹判書鄭民始。咸春君李昌運。戶曹參判徐有隣。行訓鍊都正李敬懋。行副司直蔡弘履。行大司諫任希曾。持平李羽晉。校理徐有成。右承旨趙時偉。假注書趙衍德。編修官張顯慶。記事官文采五。以次進伏訖。命善曰。日熱猶甚。聖體。若何。而向者氣滯之症。益復差勝乎。上曰。今則向差矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。觀刈之禮。久不行之矣。今以親臨命下者。果是曠世之盛擧。而日熱如此。其所勞動。極甚悶慮矣。上曰。此是暫時往還之地。不必致慮矣。命善曰。言其地則然矣。上曰。籍田所種麥。爲幾斗落乎。有隣曰。爲三石落矣。上曰。所收之麥。當出幾石乎。命善曰。見今野麥俱登。所出必至多數矣。上曰。大臣進前奏事。命善曰。諸道軍餉。居末拿問。居二決杖。居三推考。還上居末決杖。居二推考。居三勿論。旣有事目矣。取考諸道庚子捧未捧啓本。則平安道酌定舊還軍餉。居末寧遠前郡守尹範勳。居二寧城前僉使金鼎澤。還上居末寧遠前郡守尹範勳。居二寧城前僉使金鼎澤。居三楊下萬戶李應福。別軍餉全未捧。寧遠前郡守尹範勳。寧城前僉使金鼎澤。楊下萬戶李應福。咸鏡道元還居末慶興前府使具埉。居二慶源府使李。居三端川府使邊鎭城。交濟穀居末慶興前府使具埉。居二慶源府使李。居三端川府使邊鎭城。軍餉居末慶興前府使具埉。居二慶源府使李。現告以來矣。餉還居末居二居三全未捧守令邊將。竝依事目勘處。還上居三勿論之意。分付。至於慶興慶源。俱是設賑邑。而自前有設賑邑餉還居末分揀之例。今此兩邑守令。依例分揀。何如。上曰。依爲之。出擧條命善曰。頃以關西馬步兵仍罷間事。有後日次對更稟之命。而今此訓將。未得入來。從後稟定。何如。上曰。可矣。命善曰。今年麥事。擧皆登稔。而雨澤頻降。八路普洽。秋農之成。亦可以有望矣。但聞屢豐之餘。民情漸懶。畎畝勤力。反不如前日。粒米狼戾。全不念嗣歲。其在持盈之道。宜飭勸課之政。況今夏至纔過。農務正殷。守令躬審田疇。董率游民。趨事赴功。如恐不及。俾無片土陳棄之患。道臣察其勤慢。嚴加考績之意。知委諸道。何如。上曰。好矣。依爲之。出擧條命善曰。日前四翰林陞六。旣出於惜才需用之意。則修史之遷就。不但事體之未安。修史然後。方可以需用。令政院各別嚴飭。使之從速修正。俾不至曠日延拖。何如。上曰。依爲之。出擧條命善曰。行副司直徐有慶。刑曹判書李性源。備局堂上還差。李性源仍察有司之任。何如。上曰。依爲之。出擧條樂性曰。今朔爲始。當爲儲窠。而郡守以上窠。則京職中可擬之人。每患苟艱。雖非啓請邑。限都政前。以限滿守令。勿拘純望。通融備擬。以爲次次遷轉之地。而雖値口傳政事時。亦一體擧行。已成近例。今亦依此爲之乎。敢稟。上曰。依爲之。出擧條衍祥曰。郊外擧動時。招搖旗及御前前排。例爲隨駕矣。今番則何以磨鍊乎。上曰。參考前例。磨鍊。可也。出擧條浩修曰。目今農務方殷。稅船陸續。雨澤登聞及護送狀啓。皆因經歷之牒報擧行。而前經歷李命楫。已爲上來。新經歷權瓛。姑未赴任。故往復本府牒報之際。或致啓聞遲滯之弊。事甚可悶。經歷權瓛。令該曹催促。當日辭朝。仍爲發送。何如。上曰。依爲之。出擧條上曰。昨因西門外虎患事。有所下敎。而城闉之內。至有傷人之變。事甚驚怪矣。命善曰。前亦有下敎之事。而今此虎患之出。實由於墓所之木。未及翦柯而然矣。魯鎭曰。昨日西部捉虎之報。以人物則無囕傷爲言。而乃於晩後。始以一女人之被傷。追後報來。毋論傷處輕重。被囕一也。其當初疎漏之失。不可無警。當該部官。拿問處之。何如。上曰。依爲之。出擧條民始曰。嶺南左漕倉差使員。以漕船一隻。到京江致傷。米二百石。水沈報來。故論題申飭矣。及其上納之際。乃以沈濕之米。和糅於他米。不可堪用者。至於六百石之多。當初致傷之說。已涉疑訝。若其和糅之事。尤極痛駭。此而苟不嚴懲。則從後奸弊。有不可言。且差員之上納前。不離看檢。載於事目。而慢不檢察。致有奸弊者。亦不可無罪。待其乾正畢納後。差員拿問處之。漕卒令攸司從重嚴治。何如。上曰。依爲之。出擧條上曰。崔海獄事。終涉疑訝。卿意則果何如。性源曰。一人致死。二人作犯。言其獄情。則不無疑案。而特以好生之德。置之傅生之路。臣等實不勝欽仰矣。當初論報。臣以守法之吏。不得不置之償命之典矣。上曰。前完伯詳言其獄情。有隣曰。死者之被傷刀痕。果有三處。而諉以他人所剌者。似或成說矣。上曰。卿之論啓。果有一端生路。故予之傅生者。良以此也。命善曰。今此處分。不失於惟愼惟輕之道。可謂兩行得宜矣。上曰。臺諫進前。行大司諫任希曾啓曰。新除授司諫成德朝。時在京畿高陽地。獻納鄭彦郁。時在洪忠道扶餘地。正言李運彬。時在京畿水原地。請竝斯速乘馹上來事。下諭。上曰。依啓。持平李羽晉啓曰。新除授掌令金基正。時在洪忠道西原地。請斯速乘馹上來事。下諭。上曰。依啓。仍命次對。諸臣先退。時偉曰。擧動節目。兵曹當爲磨鍊以入。而動駕門路。當以何門爲之乎。上曰。以敦化門爲之。命退。承史以次退出。
정조 5년
辛丑閏五月初五日未時。上御誠正閣。禮房承旨入侍時。左承旨徐有防。假注書趙衍德。編修官張顯慶。記事官文采五。以次進伏訖。上曰。宗廟雨漏事。聞甚驚惕。在前如此之時。果行慰安祭乎。有防曰。辛未年雨漏時。果行慰安祭。而乙亥年則只有板上乾土之剝落。故不爲行祭矣。上曰。廟官何以晩始來報乎。有防曰。奉審之禮。每以五日一次。而今此奉審。且在日舒之後。故晩始來報者。良有是矣。命書傳敎曰。廟內仰壁土剝落處。該署提調與禮堂。卽爲進詣奉審後來待。賤臣奉傳敎出來分付。上曰。同副承旨。持國朝樂章五禮儀入侍。出榻敎賤臣承命出。與同副承旨鄭志儉。偕入進伏。志儉曰。國朝樂章。只在於藏書庫。五禮儀則亦在於弘文館。故今始推來矣。有防曰。政院初無五禮儀刊置之事。亦甚欠典矣。上曰。印板在於嶺營乎。有防曰。然矣。上謂志儉曰。分付內閣。限十件印出。分置各司。可也。上曰。禮曹儀注入之。賤臣承命捧入。上曰。典樂召入。顯慶承命出。召樂師申得獜林成柱。進伏階下。上曰。觀刈時。旣有降臺樂章。則必有升臺樂章。尙此闕章。亦甚欠典。明當製下。爾等預爲肄習也。再明日依隷儀例。當試於春塘臺。樂器則取用於明政殿所藏。而登歌則設於中階。軒架則設於遠階。可也。上曰。再明日殿座時。掌樂提調及通禮院官員。率引儀竝爲來待事。分付。上曰。日熱雖苦。奏樂宜具。明日肄習時。以爲具禮。可也。有防曰。是則當依禮爲之矣。上曰。在前親耕時。典樂着進賢冠乎。樂師對曰。進賢冠則只用於宗廟文廟祭享之時矣。上曰。丁卯年觀刈時節條。當考政院日記。使之敎喩。爾等從玆節目爲之。可也。仍命樂師退出。上曰。徐奉朝賀及禮判。若已入來。卽爲召入。顯慶承命出。先與徐命膺進伏。上曰。見卿久矣。內閣鑄字。今至完役。是可幸矣。而江留之積勞董役。可尙其勤矣。命膺曰。在渠爲職掌。何必聖念之至此乎。上曰。八大家抄選。卿其見之乎。命膺曰。古文百選。蹈襲古文眞寶。故所選者太雜矣。今此自上抄出。皆是尊法之文。而雖宿儒可爲敬覽。在初學必有資益矣。上曰。何足至於斯也。命膺曰。觀此抄選。則尤覺聖學之高明。而有非臣等。所可贊辭者矣。上曰。今欲行觀刈之禮。卿其聞之耶。命膺曰。臣果得聞。而此非但曠世之盛典。而實出於述先志重民天之意也。臣等不勝欽歎矣。上曰。先朝丁卯年觀刈樂章。故判書趙觀彬。以爲撰進。而似不爲盡美矣。旣有降臺之章。則當有升臺之章。而是則闕焉。此實在前未遑之事。而至於出大次。初無樂章。只奏以與民樂。此亦樂制之欠典。不可不一番釐正者矣。命膺曰。聖敎果然矣。上曰。勞酒禮時。似當有樂章矣。命膺曰。此亦不可無之章矣。上曰。先朝觀刈時。耕籍官擎進麥箱。則先朝以爲降臺受麥。其時當有樂章。而初無記載之事。是甚可怪矣。命膺曰。此是先朝草創之典。而未能全備而然矣。今當觀刈之日。凡奏樂章。參考儀禮。使之撰出。以爲垂後之典。似甚宜矣。上曰。乙酉年觀刈時。卿其編輯樂章乎。命膺曰。臣以其時禮曹參判。果爲膺命監編矣。命書傳敎曰。親耕有樂章。觀刈無樂章。蓋是欠缺之禮也。先朝丁卯。始命撰進觀刈樂章。而其後觀刈。或有命改字句用之之時。不可無一定之儀。且於陞降臺及出入次時樂章。較看親耕樂章旣多。此無彼有。勞酒之禮。本是三爵。而樂章亦有疎漏處。況今觀刈隔日。及此時可合博考成式。以此意令內閣知悉。博考以聞。待下批。仍令該曹視此看詳儀節。上謂命膺曰。卿其出去。與禮判及時原任閣臣。爛漫相議。明日來會內閣。撰出樂章。可也。命膺曰。旣有原任文衡。則臣以已退之身。不敢撰進矣。上曰。卿言過矣。仍命先退。上曰。宗廟都提調禮曹判書。如已入來。卽爲召入。顯慶承命出。與都提調李徽之。禮曹判書鄭民始。偕入進伏。上曰。奉審後有頉處。果何如。徽之曰。臣敬奉聖敎。馳往奉審。則殿內有頉處。非雨漏而乃椽土剝落者矣。上曰。旣有斑子。則壁土何以爲落下也。徽之曰。所塗斑子。不過紙面數帀。而年久朽傷。故厥土果能穿紙以落矣。上曰。仰壁欲以改修。則移安後可以始役乎。徽之曰。仰壁不必修改。而斑子所傷處。更以綾花卽爲精塗。似甚宜矣。上曰。然矣。仍命徽之先退。上謂民始曰。觀刈時樂章。多有欠缺處。此是在前未遑之典。而今因觀刈之行。欲以內閣諸臣。纘成闕章。卿意則果何如。民始曰。盛擧在卽。樂章固可以備成矣。上曰。俄者奉朝賀。謂以休退。必引辭遜。故姑未强迫。而更以思之。則乙酉已爲監編。今又撰進。似無少妨。卿意。何如。民始曰。旣是原任文衡。且於乙酉。已爲編輯。則必無不敢當之義矣。上曰。卿言誠宜矣。仍命書傳敎曰。俄筵辭遜之故。未果强迫矣。更思文苑事例。從古爲宜。原任文衡。雖在休致之後。大小樂章。無不製進。旣有此例。則不可必辭。況此重臣。曾在先朝。監編樂章。亦可謂不偶。觀刈時釐正樂章文。前文衡徐命膺。使之製進。又命書傳敎曰。先朝乙酉年國朝樂章編輯時。校正堂上在京無故人。使之來待。上曰。卿亦明日來會內閣。相議撰進。可也。仍命書傳敎曰。明日本閣博考時。時任閣臣。自當進參。而原任提學徐命膺。曾已主管國朝樂章編輯之事。原任直提學鄭民始。方帶宗伯。一體參議事知悉。民始曰。以舊樂章觀之。昔年則觀刈後薦新。而今則已過薦新。昔年則親耕後觀刈。而今則未行親耕矣。儀節旣甚不同。樂章似當有異。臣意則竝爲改撰。恐合宜矣。上曰。卿言甚明透矣。仍命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨趙時偉坐。左副承旨金宇鎭坐直。右副承旨李晉圭坐。同副承旨鄭志儉坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于趙時偉曰。卿宰侍從罷削人。竝書入。
정조 5년
傳于趙時偉曰。吏曹書啓罷散人中點下者。敍用。
정조 5년
吏曹口傳政事。以任濟遠爲左通禮。
정조 5년
兵曹口傳政事。副司果兪彦脩宋民載任希遠。
정조 5년
吏曹口傳政事。兼實錄記事官兪彦脩宋民載任希遠。
정조 5년
傳于金宇鎭曰。更思之。渠輩固當求差。而反爲掉脫之計者。萬萬痛駭。雖無渠輩。豈無東西唱乎。引義任藗任希澤拿處。
정조 5년
傳于徐有防曰。坐直承旨。持祭報府入侍。
정조 5년
以副修撰沈樂洙牌不進罷職傳旨。傳于徐有防曰。只推。
정조 5년
徐有防。以奎章閣言啓曰。觀刈時樂章及勞酒時樂章。令內閣博考以聞事。命下矣。取考宋明諸史。則宋之寶岐殿。明之豳風亭。雖有刈麥故事。而皆是禁中曲宴。非籍田盛禮。則樂章有無。初非可以傍照者。惟宋初親耕之禮。有出大次親耕陞壇公卿耕籍郡官耕籍降壇歸大次等樂章凡七篇。今此觀刈之擧。蓋倣親耕之禮。則儀文節次。當用古者親耕之禮。至於皇朝親耕之後。宴樂之詩。乃是樂府禮制。則今於勞酒時。亦宜有樂章。今番一依宋朝耕籍皇明宴樂樂章例。出還大次陞降壇觀刈陞降座受麥勞酒樂章六篇。一倂新撰。以爲擧行之地。何如。傳曰。允。
정조 5년
又以奎章閣言啓曰。奉謨堂修改。以爲初八日擧行事。草記蒙允矣。觀刈動駕相値。更令日官擇日擧行。何如。傳曰。允。
정조 5년
又以奎章閣言啓曰。奉謨堂修改日子。更令日官擇日擧行事。草記允下矣。令日官推擇。則今月初九日辰時午時。二十二日卯時午時爲吉云。以何日擧行乎。敢稟。傳曰。二十二日爲之。
정조 5년
摠管前望單子入之。都摠管尹東暹。副摠管鄭昌順金文淳落點。
정조 5년
金宇鎭。以都摠府言啓曰。新除授副摠管鄭昌順。時無職名。令該曹卽爲口傳付軍職。以爲謝恩之地。何如。傳曰。允。
정조 5년
兵曹口傳政事。副司直鄭昌順。
정조 5년
徐有防。以吏曹言啓曰。再明日親臨觀刈動駕時。左右通禮。不可不備員。左通禮未差之代。口傳備擬以入之意。敢啓。傳曰。知道。
정조 5년
又以吏曹言啓曰。新除授綾州牧使安廷玹呈狀內。矣身八耋老母宿病。近添痰蛔之症。食飮全廢。眞元澌綴。委頓床席。轉側須人。左右扶護。萬無離捨遠赴之望云。親病如是危重。則勢難强令赴任。依例罷黜。何如。傳曰。允。
정조 5년
又因實錄廳郞廳。以摠裁官意啓曰。本廳粉板郞廳尹長烈李亮載。俱有身病。宋樂親病猝重。勢難察任。竝爲減下。其代。前司諫兪彦修。前正言宋民載任希遠。粉板郞廳差下。使之察任。何如。傳曰。允。
정조 5년
趙時偉。以訓鍊都監言啓曰。今此親臨觀刈擧動時。三營外營入直馬步軍。禁衛大將率領留陣事。自兵曹節目啓下矣。南營入直馬軍五十名。廣智營入直步軍五十名。各留五名。各其將官率領。待標信赴陣。而還宮後。還入直之意。敢啓。傳曰。知道。
정조 5년
又以禁衛營言啓曰。今閏五月初八日。觀刈擧動時。留陣則禁營爲之。只率建陽門軍八十名及三營外營入直馬步軍。結陣標下。視此裁量出用事。命下矣。銅龍門入直軍八十名及西營入直軍。除宮墻頹毁處把守外。盡數出送事。待標信擧行。本營入直將官馬步軍兵等。依例除標信出送。而還宮後。竝還入直。訓鍊都監御營廳入直軍兵。則待各該營出送。一體率領結陣之意。敢啓。傳曰。知道。
정조 5년
又以御營廳言啓曰。今此親臨觀刈擧動時。三營外營入直馬步軍。禁衛大將率領留陣事。自兵曹節目啓下矣。東營入直騎士二十五人。騎士將標下五名及步軍六十一名內。宮墻三處把守軍二十一名。病軍一名。營直四名除。實軍三十五名。集春營入直。步軍五十名內。宮墻二處把守軍十六名。集春門守直軍二名。營直二名除。實軍三十名。各其將官率領。待標信赴陣。而還宮後。還入直之意。敢啓。傳曰。知道。
정조 5년
又以義禁府言啓曰。寧遠前郡守尹範勳拿問事。傳旨啓下矣。尹範勳時在洪忠道公山地云。依例發遣府羅將。拿來。何如。傳曰。允。
정조 5년
又以義禁府言啓曰。楚山前府使朴光迪。拿囚之意。敢啓。傳曰。捧供以聞。
정조 5년
又以義禁府言啓曰。西部奉事金象行。拿囚之意。敢啓。傳曰。知道。
정조 5년
又以義禁府言啓曰。寧城前僉使金鼎澤。楊下萬戶李應福等拿問事。傳旨啓下矣。金鼎澤今方待命。卽爲拿囚。而李應福時在任所云。依例發遣府羅將。交代後。拿來。何如。傳曰。允。
정조 5년
事變假注書姜彙鈺書啓。臣敬奉聖旨。馳往傳諭于東部建德防栢子洞契領府事金尙喆所住處則以爲。今番親臨觀刈之盛擧。實出繼述之聖意。以賤臣參班一事。纔伏承聖批。已不勝萬萬惶感。而卽又史官來宣聖諭。在臣分義道理。曷敢不仰承明命。與覩曠儀云矣。敢啓。傳曰。知道。
정조 5년
副摠管鄭昌順疏曰。伏以。臣猥以庸下之姿。偏荷翦拂之恩。從前敡歷。罔非陶甄。向叨北臬。寔出特簡。仰感委畀之聖眷。俯激圖報之微忱。銘之肝肺。答以頂踵。卽臣心之所自矢。而根孤植弱。任重才薄。坐席未暖。瘡疣已著。乃以比摠之不足。竟蹈擅分之重科。掌賦之臣。按奏於前。司直之論。斷勘於後。罪釁狼藉。簡書森嚴。臣誠撫躬悚恧。靡所容措。今雖職名已解。日月稍久。每一追訟。猶不敢自安於心也。噫。藩臣之罪莫大於專擅。田政之重。最嚴於災實。臣雖迷闇。寧不知此。而至於北關。朝家事目。原無請災之規。俵災之例。臣之狀辭。亦嘗備論擅分與否。初無可言。自前田政之隨年豐歉。從實磨勘。不足比摠者。久近前例。班班可考。該曹曾無一言之難。本道視爲已行之例。臣之迷見。竊以爲比年之規。旣殊於給災。不足之摠。亦異於擅分。只謂已例之可據。不知反歸於犯科。北關之有擅分。實自臣始。則是宜致之司敗。勘以當律。以謝北民。以勵後人。而不意慈覆之天。曲垂涵貸之仁。拔之常憲之外。收之衆斥之中。至有考奏之命。特令分揀。終靳執法之請。僅從薄勘。臣固以罪爲榮。銜恩畏義。歸伏私次。杜門訟愆。而念臣無狀。自速罪戾。竟蔑絲毫之俾補。徒煩恩造之委曲。貽一路迎送之弊。負聖上委寄之重。此尤臣萬死不能自贖者也。今玆甄敍之命。忽下夢想之外。繼奉摠府除旨。又値動駕隔日。庚牌踵臨。陪扈義重。而況臣經年滯外。半載罪屛。逖違天陛。歲行且周。區區戀結之忱。豈不欲叩謝於恩命之下。效誠於陪扈之末。而情地兢蹙。冒膺無路。隨詣禁扄之外。猥控危迫之懇。伏乞聖明。重勘臣罪犯。以謝人言。仍削臣職名。以靖私義。不勝大願。臣無任屛營祈懇之至。答曰。省疏具悉。卿其忽辭行公。
정조 5년
刑曹啓目粘云云。馬始坦之漏驛案而冒據案者。已極踰濫。而敢煩號籲。誣罔天聽者。尤萬萬無嚴。依道臣狀請。照法嚴繩。申益敦一體重勘。居山前察訪閔愿。係是朝官。移義禁府處之。何如。判付啓。依允。
정조 5년
辛丑閏五月初六日辰時。上御誠正閣。禮房承旨入侍時。左承旨徐有防。假注書趙興鎭。編修官張顯慶。記事官文采五。以次進伏。上曰。左副承旨入侍。出榻敎賤臣承命出。與金宇鎭偕入進伏。上曰。觀刈時及勞酒禮。皆有樂作。而樂章尙有未備者。故欲使文任之臣博考列朝樂章及五禮儀等書。以爲撰成矣。有防曰。樂章之尙有未備。實是昭代之欠典。今若使之撰成。則豈不好乎。上曰。嶺南致祭進去承旨入侍。出榻敎賤臣承命出。與李養鼎偕入進伏。上曰。兩書院致祭時。四方儒生之來會者爲幾何。而本院財力之豐薄。亦何如耶。養鼎曰。玉山書院。則多士之來參享事者。殆至數百餘人。而其於禮數儀節之間。蔚有可觀。且許多人員之朝夕支饋。皆自書院辦備。陶山則儒生之來會者。比玉山稍減。而供饋等節。亦自本院準備矣。上曰。兩書院儒生輩。能知朝家崇奉之意歟。養鼎曰。臣於到院之日。以朝家尊賢重道之盛意。宣諭於多士。則多士輩莫不欣抃而感誦矣。命先退。養鼎退出。上曰。奉朝賀徐命膺及前一直提學鄭民始。直提學沈念祖入侍。賤臣承命出。與命膺民始念祖。偕入進伏。上曰。予於觀刈時樂章事。有下詢於卿等者矣。觀刈之擧。卽先朝義起之禮也。而事係重農。亦一有國之盛禮也。儀註中。觀刈時及勞酒時。俱有樂作樂止等節次。而就覽先朝丁卯年所撰樂章。則獨於勞酒禮時。無原用樂章撰定者。乃以觀刈時樂章。通同用之。此實欠典也。予欲因此博考列聖朝樂章及五禮儀等書。參互考據。撰定新章。卿等之意。何如。命膺曰。勞酒禮固是觀刈中一事。而樂有終始之節。禮有先後之別。則勞酒之獨無樂章。誠一欠典矣。今此觀刈之擧。寔出於繼述先休之盛意。及今撰成。以備儀文之未備。則豈不好乎。民始曰。丁卯樂章中。一二字句之間。亦或有古今異宜。不可仍用處。臣意則竊以爲改撰新樂章。永爲遵用。宜矣。上曰。卿言誠然矣。舊樂章字句之間。果或有不合於今時處矣。然則奉朝賀撰進。可也。命膺曰。館閣高手。何患無人。則臣是謝事休退之蹤。豈敢冒膺而製進乎。上曰。卿何必如是過辭耶。此非官職間事。卿旣經文任。有何不可製之義乎。以原任文衡。製進。可也。上曰。戶曹判書入侍。出榻敎賤臣承命出。與鄭尙淳偕入進伏。上曰。丁卯勞酒禮。雖有果盤之例。而亦有依犒饋設行之例。今番勞酒果盤。亦依犒饋例爲之。可也。尙淳曰。然則饌品器數。不過餠一器猪肉一器黃大口蒸太等屬矣。上曰。大臣及九卿承史侍衛。以他饌代蒸太。可也。命有防書傳敎曰。新除授摠管。牌招察任。其中有罷散人云。敍用。命退。諸臣以次退出。
정조 5년
辛丑閏五月初六日酉時。上御誠正閣。坐直承旨入侍時。左承旨徐有防。右副承旨金宇鎭。假注書趙興鎭。編修官張顯慶。記事官文采五。以次進伏。上曰。再明日觀刈班及勞酒班。旣有時原任閣臣入參之敎。奉朝賀及前待敎二人。似可盡參矣。有防曰。似然矣。命書傳敎曰。勞酒禮時。大臣閣臣九卿三司。旣有入參之命。儀註中。以應參官入就位磨鍊。陞壇後。東西班次。令宗伯參量分排後草記。待批下。前一日進不進修整。別單入啓後亦準此。上曰。此傳敎。勿出朝報。只分付於禮曹。而前待敎二人。皆以朝服參班之意。分付閣吏。上命宇鎭曰。見領府事書啓。則再明動駕時。欲進參云。予庸欣企。宇鎭曰。臣父之病。近幸少差。且當曠世之盛擧。不敢晏然在家。故隨駕後。仍參於觀刈勞酒班云矣。上曰。適閱丁卯政院日記。則領府事以儒臣進參。而今番則以元老參班。誠非偶然矣。又敎曰。金奉朝賀處傳諭後。參班與否。雖無書啓。政院不爲微稟。事甚怪訝。注書知入。賤臣承命出回奏曰。傳諭後所答。欲觀病勢進參云。故政院不爲微稟云矣。上曰。日熱如此。雨意未霽。誠可悶矣。宇鎭等曰。如非大雨。則似勝於熱暘之曝矣。上曰。觀刈勞酒時。多有儀文節次。時刻似差久矣。宇鎭曰。聞禮曹言。則當移數時云矣。上曰。勞酒時。行三爵之禮。而巡一爵後。每奏軒架。樂作之數亦爲三。故時刻似差晩矣。上曰。昨日命牌折傷事。可謂罕有之變怪。承旨等詳聞其委折耶。有防曰。臣等亦知之。而無論曲直之如何。命牌折傷。事極變怪矣。上曰。政院則雖以命牌之折傷。由於張宗得之手爲言。而參以事情。則彼此相鬨之際。自致折傷。不是異事。院隷之諉以張漢者。無乃出於先發制人之計耶。有防等曰。誠如聖敎矣。起鬧相鬨。致有命牌折傷之變。院隷烏得無罪。而至於折傷一節。實是張漢之手犯云矣。上曰。以此以彼。若不嚴繩。則亦關後弊矣。上曰。觀此祭報府。則臚唱執事。皆以未瑩不善唱之類。苟充以差。委折知入。賤臣承命出回奏曰。問于吏曹。則臚唱差祭。一從鴻臚院擧案爲之云矣。上曰。然則擧案書送之際。贊儀之所分排云耶。更爲知入。賤臣承命出回奏曰。掌務官分排差送云矣。仍命宇鎭書傳敎曰。往在丁卯。因其時承宣所奏。先農壇觀刈時。告祀齋官。一依親祭例擧行之意。至勤嚴敎。著爲定式。則觀此報府。諸執事塡差。別無礙眼。而至於臚唱執事。職則雖卑。事則至重。而所差引儀。皆是西壁。其中一人。亦是未瑩之類。此非該曹之責。渠廳所爲。萬萬駭然。當該掌務引儀。爲先拿問定罪。更令塡差。又命書傳敎曰。發遣吏郞。諸執事淸齋與否。摘奸以來。又命書傳敎曰。先朝勞酒禮。雖有果盤之例。亦有依犒饋時設饌之例。宜從撙節之文。今番勞酒。一依歲首犒饋例爲之事。分付。命退。承史以次退出。
정조 5년
行都承旨嚴璹藥院直。左承旨徐有防坐。右承旨趙時偉坐。左副承旨金宇鎭坐直。右副承旨李晉圭坐。同副承旨鄭志儉坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
鄭志儉啓曰。明日大駕。詣先農壇。入幕次後。王大妃殿惠慶宮問安。何承旨進去乎。敢稟。傳曰。右副承旨進去。
정조 5년
傳于鄭志儉曰。奉常寺正籍田令督視官觀察使邑令。勞酒時一體入來事。分付。
정조 5년
徐有防。以奎章閣言啓曰。卽接守直監書手本。則閣內諸處雨漏。如前滲漏云。今日臣等。更爲奉審之意。敢啓。傳曰。知道。
정조 5년
下備忘記于鄭志儉曰。匪怒之警。有意而看。一召再召。訖無動靜。事體所在。殊甚未安。奎章閣提學兪彦鎬。從重推考。設有難捨之情私。暫來旋往。無所不可。自本閣以此意申飭上來。
정조 5년
趙時偉。以都摠府言啓曰。今此親臨觀刈時。侍衛不可不備員。而本府堂上十員內。都摠管尹東暹。與鶴城君楡。有親査應避之嫌。尹東晢與尹東暹。有從兄弟應避之嫌。副摠管金文淳。謂有情勢。終不肅謝。寶劍侍衛。無以推移。令該曹急速變通。以在京無故人。仍卽口傳差出。以爲備員。何如。傳曰。竝許遞。前望單子入之。
정조 5년
摠管前望單子入之。都摠管權噵兪彦鎬。副摠管洪秀輔落點。
정조 5년
趙時偉啓曰。新除授摠管。竝卽牌招察任。何如。傳曰。允。
정조 5년
鄭志儉。以義禁府言啓曰。晉州牧使尹勉遠。拿囚之意。敢啓。傳曰。捧供以聞。
정조 5년
李晉圭。以義禁府言啓曰。通禮院引儀任藗任希澤等。拿囚之意。敢啓。傳曰。捧供以聞。
정조 5년
又以義禁府言啓曰。通禮院假引儀尹蘷欽。拿囚之意。敢啓。傳曰。知道。
정조 5년
傳于李晉圭曰。動駕在明。滯囚可悶。禁府時囚。皆令今日內捧供以聞。
정조 5년
李晉圭。以義禁府言啓曰。忠州前牧使李壽勛。拿囚之意。敢啓。傳曰。知道。
정조 5년
又以義禁府言啓曰。咸鏡監司鄭元始査啓據刑曹粘目內。居山前察訪閔愿。移本府處之事。允下矣。尹愿時在京畿水原地云。依例發遣府羅將。拿來。何如。傳曰。允。
정조 5년
禁府啓目。寧城前僉使金鼎澤原情云云。傳旨內辭緣。泛稱遲晩。刑推得情。何如。判付啓。渠雖賤品。濫蒙差除。則固當殫謁圖報之不暇是去乙。前後現發之罪。非止一再。此等不畏法之類。尋常照律。何以戢他營校。從重勘處爲良如敎。
정조 5년
禁府啓目。引儀任藗任希澤等原情云云。傳旨內辭緣。泛稱遲晩。刑推得情。何如。判付啓。後勿如是之意。嚴飭付過放送爲良如敎。
정조 5년
禁府啓目。引儀尹蘷欽原情云云。傳旨內辭緣。泛稱遲睌。刑推得情。何如。判付啓。不有受敎。敢稱院例。其矣情狀。尤極痛駭。今日內從重勘律是乎矣。以草記擧行爲良如敎。
정조 5년
禁府啓目。晉州牧使尹勉遠原情云云。問目內辭緣。泛稱遲晩。刑推得情。何如。判付啓。旣是本邑謬例。則與他守令故犯之律。一例勘斷。殊欠綜核之政兺除良。當此農時。迎送之弊。不可不顧。付過帶職放送。當日內還官。而無或遲滯爲旀。此後段。隨事恪勤。毋孤曲庇之意事。申飭爲良如敎。
정조 5년
禁府啓目。楚山前府使喪人朴光迪更招云云。以判付及査啓內辭意。反覆嚴問。則游辭漫漶。不爲直告。其爲情狀。極爲痛駭。所當請刑是白乎矣。曾經宣傳官及喪人。勿爲請刑。旣有先朝受敎。上裁。何如。判付啓。渠之一供再供。欺諱爲事。殊極奸惡兺除良。査啓明白。心述綻露。而況於特敎口招之下。游辭容喙。有若不然者然。此等妄恣殘酷之類。不可不嚴繩。卽其地勿限年定配。以重殺獄。以懲他倅爲旀。如許手段。如許意匠。決不可更畀字牧。雖於蒙宥之後。除非特敎蕩滌之前。無得輕擬守令事。奉承傳爲良如敎。
정조 5년
禁府啓目。忠州前牧使李壽勛原情云云。問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。事狀縱或似然。前官之未覺察。後官其可掩置乎。旣已罷職。亦與渠所身當有異。分揀放送。當該牧使。拿問照勘爲良如敎。
정조 5년
禁府啓目。唐津前縣監閔百準原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 5년
禁府啓目。西部奉事金象行原情云云。傳旨內辭緣。泛稱遲晩。刑推得情。何如啓。答曰。事實似然兺除良。退報猶與不報有異。付過帶職放送爲良如敎。
정조 5년
禁府啓目粘。向前鄭謙濟。亦身爲兼史。不卽詣閤。莫知去處。以致傳命之遲滯。事極駭然。以此照律。何如。判付啓。旣已汰去。分揀放送爲良如敎。
정조 5년
禁府啓目粘。向前金復源。亦泮人事。詐稱御史軍官。恣意行惡。事極驚駭是白去乙。身爲鎭將。共坐同醉。論其擧措。極爲駭妄。以此照律。何如。判付啓。草記照律爲良如敎。
정조 5년
辛丑閏五月初七日未時。上御誠正閣。承旨入侍時。左承旨徐有防。左副承旨金宇鎭。右副承旨李晉圭。同副承旨鄭志儉。假注書趙興鎭趙衍德。編修官張顯慶。記事官文采五。以次進伏訖。上曰。奉審承旨入來乎。有防曰。姑未入來矣。上曰。連爲催促入來。賤臣承命出。與右承旨趙時偉進伏。上曰。祭官及祭物。皆精潔乎。時偉曰。壇上奉審。則善爲修掃。祭品看審則皆精潔。而聞右相之言。則先農壇祭享。與親享時無異。而捧俎官。吏曹不爲塡差云矣。上曰。然則吏曹何不塡差云。時偉曰。該曹不知前例。只知攝行與親祭有異。如是差祭云矣。仍命書傳敎曰。今聞奉審承旨所奏。右相之言果然矣。先朝旣有依親祭例爲之之命。當依社壇攝祭時薦俎捧俎之例。塡差齋官。而該曹之不有丁卯受敎。但引謬例者。事甚疎漏。當該堂上。從重推考。上曰。薦俎官。以兵曹入直堂上差送。捧俎官。亦以昨日闕內外入直中差送。出榻敎上曰。此傳敎出給。以入直騎堂差送事。分付。賤臣承命出回入。命宣饌。諸承旨分左右喫訖。命退。承史以次退出。
정조 5년
大駕詣先農壇。觀刈罷後。奎章閣政院玉堂藥房口傳問安。答曰。知道。
정조 5년
王大妃殿惠慶宮。遣承旨問安。答曰。知道。
정조 5년
傳于趙時偉曰。左承旨入侍。
정조 5년
徐有防啓曰。肅拜單子。當呈於罷坐之時。而今日廳坐移時。肅拜單子。連爲催促。而引義無一人來待者。故發遣院隷招致於直房。而亦無來待者。四處推尋。晩始招來。近來紀綱。雖曰解弛。豈有如許事體。萬萬駭然。不可仍置。本院請推之外。無他可施之罰。何以爲之。敢稟。傳曰。拿處。
정조 5년
以司僕寺官員拿處傳旨。傳于鄭志儉曰。分揀。
정조 5년
徐有防。以奎章閣言啓曰。直閣徐鼎修。身病猝重。勢難入直。以檢書官代直之意。敢啓。傳曰。知道。
정조 5년
備忘記。俄聞知申言。予亦只認班次圖定式前事。意謂承史。亦在許入中云爾。取見節目。無承史二字。但曰相連作門。依班次圖擧行云云。然則挾輦將事。無怪其然矣。且郊行及京動駕時行路。則定以作門之制。而惟其出入之際。迄無一定之式。或有只許兵判出入之時。或有竝與承史出入之時。此蓋由於渠輩。惟觀飭禁之稍弛與稍嚴。任自進退之故。當入者不入。不當入者攔入。大抵宿衛所之設。豈樂爲之事也。三道作逆。古有是否。自罷此所之後。凡於動駕。略存防限。而尙多未備。自昨年幸行時。始定班次圖以頒。近侍之臣。莫如承宣。而該房外。亦不得出入者。似或曰礙眼云云。此亦有不然。承旨不可以單身無牽而入。則有隷若吏之許多隨從矣。暮夜之時。雜沓之中。豈無疎虞之慮也。須看明義錄。海根非承旨之帶隷乎。然出入之或許或否。匪今斯今。則今日承宣之致訝。亦無足怪矣。俄因誤認。有所筵敎於兵判者。故更此敷示。仍令兵曹訓局知悉。闕外城外行路。則一依班次圖。無標信。則該房外。無論內侍近侍。無得許入。道中御行幕或下輦時。承史依前許入。而行路駐輦。如有承旨入侍之命。則必待標信許入。至於兵判。則係是侍衛。雖於行路。依前不待標信出入。又若內閣諸臣各員。有御押牙牌。此無異標信。牙牌吏前導入來。則不必待標信許入。今玆定式詳備。如是申令之後。復有違禁。該大將不飭之失。事係師律。另加惕念擧行。以此備忘記中。許入不許入條件。令訓局兵曹。節綜謄出。出給挾輦將官及兵郞。而該房亦作笏記。常常考閱。亦於擧動時。持去事。知悉。
정조 5년
備忘記。槍劍軍。郊外及京內侵夜動駕時。有三行攔後之事。而至於出入。姑不定式傳關。自前亦無指揮。該大將若有動念之意。早卽相議該曹。以定劃一之制。事理當然。而該大將果能念及於此乎。以今日事言之。班次圖外人員。槍劍將始許出入。中忽防塞。末乃洞開作門。寧有如許紀律。初何無法而禁。又何無令而開乎。該把摠哨官事。萬萬駭然。此則當有別般處分。身爲該營大將。凡係扈駕。或宿衛之事。靡小靡大。義當殫碣。而亦宜不敢自擅。問于兵判。可也。稟于筵中。可也。今忽反是。事係防限事。詬責將官之不已。至於除汰。有若爲承宣立幟者然。抑亦爲承宣雪恥而然乎。無是二者。則又有一大罪。本事關係。何如。則如無登筵之便。草記亦何不可。而汲汲除汰。不念輦後疎虞之慮。其委節不可不嚴問。以勵頹綱。以存師律。明日適値試射。禁衛大將李敬懋。記過待令。
정조 5년
徐有防。因奉常寺官員。以都提調提調意啓曰。東籍親耕田所種大麥打作。則所出爲十三石五斗之意。敢啓。傳曰。知道。
정조 5년
趙時偉。以訓鍊都監言啓曰。依下敎。本局先厢步軍三哨除出。各其將官率領。先往觀刈臺。與御營廳一哨軍。相連環圍基址。各別禁雜人之意。敢啓。傳曰。知道。
정조 5년
又以御營廳言啓曰。依下敎。本廳後厢步軍一哨除出。將官率領。先往觀刈臺。與訓局三哨軍。相連環圍基址。各別禁雜人之意。敢啓。傳曰。知道。
정조 5년
金宇鎭。以義禁府言啓曰。時囚罪人金復源。議處公事判付內。以草記照律事。命下矣。金福源段。本府議啓內。泮人之詐稱御史軍官。恣意行惡。事極驚駭。而身爲鎭將。共坐同醉。論其擧措。極爲駭妄。以此照律罪。取考律文。則大明律詐假官條。有曰。若無官。而詐稱有官。有所求爲。或詐稱官司差遣。而捕人及詐冒官員姓名者。杖一百徒三年。其當該官司知而聽行者。與同罪徒流人。又犯罪條。有曰。若先徒三年。而又犯徒三年者。止加杖一百徒一年。總徒不得過四年。先朝受敎內。王府決杖者。代以金贖矣。金復源前以還上反作罪。徒三年定配於黃海道瑞興縣龍泉驛。以議啓內辭意。添書於前罪目。依律文杖一百收贖。加徒一年。以徒四年還發配所。而依例發遣府羅將押送。何如。傳曰。如有功議減一等。
정조 5년
又以義禁府言啓曰。時囚罪人朴光迪。口招公事判付內。卽其地勿限年定配事。命下矣。朴光迪卽其地平安道楚山府定配。而以判付內辭意。具罪目。依例發遣府書吏。押送配所。何如。傳曰。允。
정조 5년
又以義禁府言啓曰。時囚罪人李壽勛原情公事判付內。當該牧使拿問照勘事。命下矣。當該牧使。卽忠州前牧使李趾光云。而家在城外。待城門開。拿囚之意。敢啓。傳曰。知道。
정조 5년
又以義禁府言啓曰。時囚罪人尹蘷欽原情公事判付內。今日內從重勘律事。命下矣。尹蘷欽段。傳旨內。往在丁卯。因其時承宣所奏。先農壇觀刈時。告祀齋官。一依親祭例擧行之意。至勤嚴敎。著爲定式。則觀此報府。諸執事塡差。別無礙眼。而至於臚唱執事。職則雖卑。事則至重。而所差引義。皆是西壁。其中一人。亦是未瑩之類。此非該曹之責。渠廳所爲。萬萬駭然。爲先拿問定罪。罪取考律文。則大明律制書有違條有曰。凡奉制書。有所施行。而違者杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。尹蘷欽杖一百收贖。告身盡行追奪。放送。何如。傳曰。允。如有功議。各減一等。
정조 5년
又以義禁府言啓曰。時囚罪人尹蘷欽。杖一百收贖。告身盡行追奪。照律草記批旨內。如有功議。各減一等事。命下矣。尹蘷欽無功議云矣。敢啓。傳曰。知道。
정조 5년
又以義禁府言啓曰。忠州前牧使李趾光。拿囚之意。敢啓。傳曰。捧供以聞。
정조 5년
司直兪彦鎬疏曰。伏以。臣受恩如天。負罪如山。譴削之命。非罰伊寵。仰戴生成。俯訟愆尤。跼蹐惶慄。無所置身。曾未幾何。特降甄敍。授臣內閣前任。促臣上來行公。辭旨隆渥。開釋備至。此豈罪累賤臣。夢寐之所思。手奉恩言。惟有感淚之被面也。噫。臣之向日事。今欲追提。益覺靦顔。而蓋其無知妄作。始辭敎文之代撰。故欲免斑駁。終至政牌之屢違。伊時情實。不過如斯而已。然其劻勷顚錯之失。口雖不形。固已內省而多疚。人雖不言。有難厭然而自掩。矧玆公議之峻發。其將何辭以爲解乎。仍念臣不才無能。猥蒙我聖上不世之殊眷。推遷無漸。冥升至此。過福之災。理所必至。畢竟遭値之不幸。遂致釁垢之難洗。臣實自取。尙誰尤哉。惟我聖上。察臣無他。隨地曲庇。凡所以拂拭而全保之者。輒勤聖慮。靡遺餘力。至若昨年之寵擢。今日之恩敍。別是臣再生之會也。欲報之德。天高地厚。古人所云。糜粉身骨。蹈赴湯火者。奚足以喩臣感恩思效之忱也。宜卽竭蹶趨造。叩謝天陛。而自念臣身之負戾至重。相奏之聲罪甚嚴。至今追思。懍然體栗。獲保性命。亦云幸矣。復廁班行。尙暇論耶。薰沐之盛意。非不欲仰承。而滓穢之賤踪。終無由冒進。恭惟我殿下。使臣禮優。體下恩隆。必不以一物之微。而俾之喪廉壞防。以重貽朝廷之辱也。區區所仰恃者。妄竊在此耳。臣拜命有日。而方患毒痁。屢經危域。輾轉沈痼。昏綴不省。玆始自力陳懇。仰瀆崇嚴。伏乞聖明。治臣逋慢之罪。削臣見帶之職。仍命選部。勿復檢擬。得以將毋優游。歌詠聖化。以卒天地覆燾之澤焉。臣治疏將上之際。繼伏奉本閣成貼有旨。以再明動駕時。班儀不成。命臣及期進參。而情病之難强。如上所陳。恩旨洊辱。轉動無路。惶懍震越。尤增死罪。臣無任屛營祈懇之至。答曰。省疏具悉。不欲撰敎文。不赴政牌。予實誤卿。人孰不知。卿其勿辭。上來肅命。